CELEX: 32016D0715(01)
Language: hu
Date: 2016-06-17 00:00:00
Title: A Bizottság határozata (2016. június 17.) az információs rendszerekkel és interoperabilitással foglalkozó magas szintű szakértői csoport létrehozásáról

15.7.2016   
            
            
               HU
            
            
               Az Európai Unió Hivatalos Lapja
            
            
               C 257/3
            
         A BIZOTTSÁG HATÁROZATA
   (2016. június 17.)
   az információs rendszerekkel és interoperabilitással foglalkozó magas szintű szakértői csoport létrehozásáról
   (2016/C 257/03)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:
   
               (1)
            
            
               A Bizottságnak szüksége van arra, hogy „A határigazgatás és a biztonság erősítését szolgáló, szilárd és intelligens információs rendszerekről” című, az Európai Parlamenthez és a Tanácshoz intézett bizottsági közleménnyel (1) összhangban, magas szintű szakértők szaktudását vegye igénybe egy tanácsadó testület keretében az uniós határellenőrzési és biztonsági adatgazdálkodás szerkezetének – mindenekelőtt az uniós szintű információs rendszerek hiányosságainak és ismerethiányainak uniós szintű orvoslása révén történő – javítása céljából.
            
         
               (2)
            
            
               Ezért létre kell hozni egy, az információs rendszerekkel és interoperabilitással foglalkozó magas szintű szakértői csoportot, és meg kell határozni annak feladatait és felépítését.
            
         
               (3)
            
            
               Az Unió külső határainak jobb védelme és a belső biztonságának javítása céljából a csoportnak segítenie kell egy közös stratégia kidolgozásában, az Unió adatgazdálkodásának hatékonyabbá tétele érdekében az adatvédelmi előírások maradéktalan tiszteletben tartása mellett. A szakértői csoport széles körű és átfogó szempontok alapján vizsgálja majd a határigazgatást és a bűnüldözést, figyelembe véve az illetékes vámhatóságok szerepét, feladatkörét és rendszereit.
            
         
               (4)
            
            
               A csoport tagjai a tagállamok illetékes hatóságai, a schengeni térség Európai Unión kívüli társult tagjainak illetékes hatóságai, a Szabadságon, a Biztonságon és a Jog Érvényesülésén Alapuló Térség Nagyméretű IT-rendszereinek Üzemeltetési Igazgatását Végző Európai Ügynökség (eu-LISA), az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökség (Frontex), az Európai Unió Alapjogi Ügynökségeből (FRA), az Európai Menekültügyi Támogatási Hivatal (EASO), az Európai Rendőrségi Hivatal (Europol) és a terrorizmus elleni küzdelem uniós koordinátora.
            
         
               (5)
            
            
               Meg kell határozni azokat a szabályokat, amelyek szerint a tagok információkat hozhatnak nyilvánosságra.
            
         
               (6)
            
            
               A személyes adatok feldolgozását a 45/2001/EK európai parlamenti és tanácsi rendeletnek (2) megfelelően kell végezni.
            
         
               (7)
            
            
               Ezt a határozatot 2017. december 31-ig kell alkalmazni. A Bizottság kellő időben megfontolja, indokolt-e ezt az időtartamot meghosszabbítani,
            
         A KÖVETKEZŐKÉPPEN HATÁROZOTT:
   1. cikk
   Tárgy
   Megalakul az információs rendszerekkel és interoperabilitással foglalkozó magas szintű tanácsadó csoport (a továbbiakban: a csoport).
   2. cikk
   Feladatok
   A csoport feladatai a következők:
   
               a)
            
            
               tanácsadásban részesíti és segíti a Bizottságot a határigazgatási és biztonsági információs rendszerek adatgazdálkodásának interoperabilitása és összekapcsolása érdekében;
            
         
               b)
            
            
               átfogó stratégiai jövőképet dolgoz ki az uniós határigazgatás és biztonság területén működő információs rendszerek interoperabilitására és összekapcsolására, valamint egy eredményesebb és hatékonyabb adatgazdálkodásra vonatkozóan, ezen belül konkrét – rövid, közép- és hosszú távú – nyomonkövetési intézkedésekre tesz javaslatot a Bizottságnak a külső határok jobb védelme, valamint a belső biztonságnak az információk fokozottabb megosztása révén történő javítása érdekében;
            
         
               c)
            
            
               megteremti a Bizottság és a tagállamok közötti együttműködést és koordinációt az uniós határellenőrzési és biztonsági információs rendszerek interoperabilitására és összekapcsolására, valamint adatgazdálkodására vonatkozó uniós jogszabályok végrehajtásához kapcsolódó kérdésekben.
            
         3. cikk
   Tagok
   (1)   A csoport tagjai a tagállamok illetékes hatóságai, a schengeni térség Európai Unión kívüli társult tagjainak illetékes hatóságai, a Szabadságon, a Biztonságon és a Jog Érvényesülésén Alapuló Térség Nagyméretű IT-rendszereinek Üzemeltetési Igazgatását Végző Európai Ügynökség (eu-LISA), az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökség (Frontex), az Európai Unió Alapjogi Ügynöksége (FRA), az Európai Menekültügyi Támogatási Hivatal (EASO), az Európai Rendőrségi Hivatal (Europol) és a terrorizmus elleni küzdelem uniós koordinátora.
   (2)   A csoport tagjai magas szintű képviselőket neveznek ki. A magas szintű műszaki szakértelem biztosítása érdekében minden magas szintű képviselőt egy információcserében jártas szakértő kísérhet.
   4. cikk
   Az elnök
   A csoport elnöki tisztségét a Bizottság Migrációügyi és Uniós Belügyi Főigazgatóságának főigazgatója tölti be.
   5. cikk
   Működés
   (1)   A csoport az elnök felhívására látja el tevékenységét a Bizottság szakértői csoportokra vonatkozó horizontális szabályaival (a továbbiakban: horizontális szabályok) összhangban (3).
   (2)   A csoport üléseit főszabály szerint Brüsszelben tartja.
   (3)   A titkársági feladatokat a Bizottság Migrációügyi és Uniós Belügyi Főigazgatósága (a továbbiakban: DG HOME) látja el. Az eljárásokban érdekelt, más igazgatóságokon dolgozó bizottsági tisztviselők is részt vehetnek a csoport és annak alcsoportjai ülésein.
   (4)   A DG HOME egyetértésével a csoport tagjai egyszerű többséggel határozhatnak a csoport tanácskozásának nyilvánosságáról.
   (5)   Az egyes napirendi pontok megvitatásáról és a csoport által adott véleményekről érdemi és hiánytalan jegyzőkönyvet kell készíteni. A jegyzőkönyvet a titkárság készíti az elnök felelőssége mellett.
   (6)   Véleményeit, ajánlásait vagy jelentéseit a csoport konszenzus alapján fogadja el. Szavazás esetén a döntés a tagok egyszerű többségének szavazata alapján történik. A többségtől eltérően szavazóknak joguk van ahhoz, hogy álláspontjuk indokolását a véleményekhez, ajánlásokhoz vagy jelentésekhez csatolt külön dokumentumban foglalják össze.
   6. cikk
   Alcsoportok
   (1)   A Bizottság által meghatározott hatáskör alapján a DG HOME alcsoportokat hozhat létre speciális kérdések megvizsgálására. Az alcsoportok a horizontális szabályok alapján működnek és jelentéstétellel tartoznak a csoport felé. Megbízatásuk teljesítését követően az alcsoportokat fel kell oszlatni.
   (2)   A csoport tagjai kijelölik az alcsoportok képviselőit.b
   7. cikk
   Meghívott szakértők
   A csoport elnöke speciális szakértelemmel rendelkező szakértőket hívhat meg a napirenden szereplő kérdésekkel kapcsolatban, hogy azok eseti jelleggel részt vegyenek a csoport vagy az alcsoportok munkájában.
   8. cikk
   Megfigyelők
   (1)   Az elnök közvetlen meghívására magánszemélyek, szervezetek és közjogi intézmények – a horizontális szabályoknak megfelelően – megfigyelői státust kaphatnak.
   (2)   A megfigyelőként kijelölt szervezetek, közigazgatási intézmények kijelölik saját képviselőiket.
   (3)   A megfigyelők és képviselőik számára az elnök engedélyezheti, hogy részt vegyenek a csoport megbeszélésein és szakértelmüket rendelkezésre bocsássák. Ők szavazati joggal azonban nem rendelkeznek, és nem vehetnek részt a csoport ajánlásainak vagy tanácsainak kialakításában.
   9. cikk
   Eljárási szabályzat
   A DG HOME javaslatára és azzal egyetértésben, a csoport – tagjainak egyszerű többségével – elfogadja eljárási szabályzatát a szakértői csoportokra vonatkozó rendes eljárási szabályok alapján és a horizontális szabályokkal összhangban.
   10. cikk
   Szakmai titoktartás és a bizalmas információk kezelése
   Az csoport tagjai és azok képviselői, valamint a meghívott szakértők és megfigyelők eleget tesznek a Szerződésekben és azok végrehajtási szabályaiban előírt szakmai titoktartási kötelezettségeknek, valamint az minősített uniós adatok védelmére az (EU, Euratom) 2015/443 bizottsági határozatban (4) és az (EU, Euratom) 2015/444 bizottsági határozatban (5) meghatározott bizottsági biztonsági szabályoknak. E kötelezettségeik esetleges elmulasztása esetén a Bizottság minden megfelelő intézkedést meghozhat.
   11. cikk
   Átláthatóság
   (1)   A csoport és annak alcsoportjai a bizottsági szakértői csoportok és más hasonló testületek nyilvántartásában (a továbbiakban: szakértői csoportok nyilvántartása) kerülnek nyilvántartásba vételre.
   (2)   Ami az összetételt illeti, a tagok és a tagállami hatóságok, valamint a megfigyelők neve a szakértői csoportok nyilvántartásában kerül közzétételre.
   (3)   Valamennyi releváns dokumentumot (így a napirendeket, a jegyzőkönyveket és a résztvevők beadványait) közzé kell tenni vagy közvetlenül a szakértői csoportok nyilvántartásában, vagy pedig egy ott feltüntetett internetes hivatkozás segítségével, amely arra a témával foglalkozó weboldalra mutat, ahol ezek az információk megtalálhatók. A tematikus weboldalakhoz való hozzáférés nem köthető felhasználói regisztrációhoz vagy más korlátozáshoz. Az ülés előtt különösen a napirendet és a többi releváns dokumentumot, az ülés után pedig a jegyzőkönyvet megfelelő időben közzéteszik. A közzétételtől csak akkor lehet eltekinteni, amennyiben valamely dokumentum közzététele az 1049/2001/EK európai parlamenti és tanácsi rendelet (6) 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét.
   12. cikk
   Az ülések költségei
   (1)   A csoport és az alcsoportok tevékenységében részt vevők nem részesülnek díjazásban szolgálataikért.
   (2)   A csoport és az alcsoportok munkájában részt vevő személyek utazási és tartózkodási költségeit a Bizottság megtéríti. A térítés a Bizottságon belül alkalmazandó szabályoknak megfelelően, az éves forrásfelosztási eljárás keretében a Bizottság szolgálataihoz rendelt, rendelkezésre álló előirányzatok erejéig történik.
   13. cikk
   Alkalmazhatóság
   Ez a határozat 2017. december 31-ig alkalmazandó.
   
      Kelt Brüsszelben, 2016. június 17-én.
      
         
            a Bizottság részéről
         
         Dimitris AVRAMOPULOS
         
            a Bizottság tagja
         
      
   
   
      (1)  A Bizottság 2016. április 6-i közleménye a határigazgatás és a biztonság erősítését szolgáló, szilárd és intelligens információs rendszerekről – COM(2016) 205.
   
      (2)  Az Európai Parlament és a Tanács 2000. december 18-i 45/2001/EK rendelete a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).
   
      (3)  C(2016)3301.
   
      (4)  A Bizottság 2015. március 13-i (EU, Euratom) 2015/443 határozata a Bizottságon belüli biztonságról (HL L 72., 2015.3.17., 41. o.).
   
      (5)  A Bizottság 2015. március 13-i (EU, Euratom) 2015/444 határozata az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).
   
      (6)  Az Európai Parlament és a Tanács 2001. május 30-i 1049/2001/EK rendelete az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.).